X'movimenti osservaw tul l-aħħar tliet xhur id-dilettanti tal-ajruplani?
Imtella' Ġunju 21, 2020 Bħal-lum tliet xhur għalaq l-ajruport għal titjiriet kummerċjali minn u lejn Malta. Dilettanti tal-avjazzjoni qalu li l-ajruport qatt ma jiftakruh hekk u għalihom hi ħasra kbira! Jinsabu ħerqana biex minn għaxart'ijiem oħra jerġgħu jibdew jirrankaw il-movimenti tal-ajruplani u bil-mod il-mod ikomplu jipprattikaw id-delizzju tagħhom, bħal qabel, f'Malta u barra. "Bħalissa qed nisimgħu magna. Għaddej ajruplan tal-armata, jiġifieri ħoss sabiħ għalina. Nieħdu pjaċir kultant ikun hawn il-Forzi Armati ta' Malta ikunu qegħdin jagħmlu daqsxejn training, allanqas tara xi ħaġa. Imma l-bqija li tara l-airport hekk mhix xi ħaġa sabiħa," qal Paul Spiteri Lucas. "F'dak li hu avjazzjoni diżappunt, għax tara ħafna affarijiet madwarek li mhumiex tas-soltu. Ikollok sħabek li tilfu x-xogħol, oħrajn għandhom ix-xogħol f'riskju," fisser Saviour Schembri. Għad-dilettanti tal-avjazzjoni, l-aħħar tliet xhur kienu kwieti u ta' diżappunt. Saviour Schembri ilu fuq ħamsin sena, ma' kull ċans li jkollu jintasab barra l-ajruport, jiffotografa u jiddokumenta l-movimenti tal-ajruplani. Jistqarr li għall-militar l-aktar bieżel kien żmien is-servizzi Ingliżi. It-traffiku ċivili żdied ħafna fl-aħħar snin. Fl-aħħar tliet xhur l-uniku attività li baqgħet l-istess – jekk ma żdiditx xi ftit ukoll – hi dik ta' ajruplani li jwasslu l-merkanzija, fejn ġew ukoll xi ajruplani ta' interess. "Bħal Antonov 12, li hu ajruplan li għandu 50 sena, għadu jtir, ghadhom itajruh, ajruplan robust, Russu, 'Russian built', għalkemm kienu tal-Ukrajna dawk li rajna hawnhekk, imma huma ta' interess." Irrimarka li titjiriet ta' ripatrijazzjoni organizzati mill-gvernijiet ta' pajjiżi oħra ġabu l-ajruport xi ajruplani ta' interess u linji tal-ajru li mhux soltu jtiru minn u lejn Malta. "Bħal LOT mill-Polonja, rajna Tarum mir-Rumanija, rajna Libyan Arab Airlines, xi Kuwait, Air Serbia, Aeroflot mir-Russja li ma jiġux hawn, Turkish operaw ajruplan akbar milli jiġi mis-soltu, A330 kellna xi żewġ titjiriet." L-interess ta' Paul Spiteri Lucas hu l-aktar fl-ajruplani militari. Qalilna li fl-aħħar tliet xhur kienu skarski ħafna. "Kull ma kellna kienu xi 5 titjiriet mill-istess ajruplan tal-qawwiet tal-ajru Tuneżini li kien qed jiġi Malta biex jiġbor xi cargo. Mill-informazzjoni li għandna ma kellu x'jaqsam xejn mal-COVID. Hu ajruplan antik. Jiġifieri xorta tieħu pjaċir tarah. Hu Hercules, verżjoni waħda mill-antiki." Paul u ħbieb tiegħu jżommu aġġornata l-paġna Horizon fuq Facebook li biha jiddokumentaw movimenti ta' ajruplani f'Malta u aħbarijiet internazzjonali dwar l-avjazzjoni li nnota tul il-pandemija kienu karaterizzati minn rapporti koroh dwar diffikultajiet li qed jiffaċċjaw linji tal-ajru. "Użajna l-ħin li forsi qabel konna niġu l-ajruport nieħdu r-ritratti biex irranġajna u komplejna nkabbru l-arkivju tagħna. Eżempju jien kelli numru ta' air shows li jew sifirt barra jew anke li kienu ta' Malta u kont għadni lanqas biss dorthom ir-ritratti." L-aħħar domanda ħallejniha għall-veteran: x'jippreferi l-aktar, itir jew jara l-ajruplani? "It-tnejn inħobbhom ta!" qalilna bid-daħka, "Pero li tiffotografhom hi xi ħaġa vera li tħobb tagħmel. Illum qiegħed ingawdi ritratti li ħadt 50 sena ilu, per eżempju. Dawk li kellna 50 sena ilu spiċċa kollu u jkunu ta' interess aktar."